**TOREK 25. 9. 2018 se je Izvršni odbor Medobčinske nogometne zveze Ljubljana sestal na 15. seji v prostorih** **v GOSTILNI DEŽMAR, Ljubljanska cesta 65, Novo mesto.**

**SPREJEM PRAVILNIKA O RAČUNOVODSTVU IN FINANČNO MATERIALNEM POSLOVANJU MNZ LJUBLJANA**

Predsednik je članom predstavil osnutek Pravilnika o računovodstvu in finančno materialnem poslovanju MNZ Ljubljana, ki so ga člani tudi soglasno potrdili. To je še zadnji pravilnik, ki ga je bilo potrebno sprejeti.

**PODAJA POBUDE ZA USTANOVITEV ODBORA ZA PRIPRAVO OBELEŽITVE 100 LETNICE USTANOVITVE MNZ LJUBLJANA**

Predsednik komisije za odlikovanja in priznanja pri MNZ Ljubljana Leon Lobe je podal predlog za ustanovitev odbora za pripravo obeležitve dogodka in sicer 100 obletnice ustanovitve in delovanja MNZ Ljubljana, ki bo to visoko obletnico praznovala leta 2020. Leon Lobe je poudaril, da je naša MNZ Ljubljana, kot največja območna nogometna zveza v NZS v večini primerov vzgled in vzor manjšim zvezam v NZS. S tem namenom je prav, da se ta dogodek primerno obeleži z zbornikom in svečano akademijo, ki bosta omenjeno obletnico temu primerno proslavila. V ta namen predlaga ustanovitev odbora s predlaganimi člani: Leon Lobe, Jože Gorše, Sandi Kranjec, Dragica Istenič, Tone Završan, Rafael Koren, mag. Gvido Mravljak, predstavnik sodniške in predstavnik trenerske organizacije in po potrebi še kdo. Lobe pojasni, da bo predvideni zbornik sestavljen iz več poglavij (zgodovina MNZL in njenih predsednikov, predstavitev sodniške in trenerske organizacije, ter predstavitev klubov v omenjeni zvezi). Prav tako naj bi bila naloga odbora priprava in realizacija svečane akademije z podelitvijo priznanj in odlikovanj klubom in zaslužnim posameznikom, ki so s svojim delom pustili v nogometu neizbrisen pečat. Vabljene naj bi bile tudi ostale zveze, NZS in predstavniki nogometa iz tujine s katerimi naša zveza sodeluje. Prav tako Lobe opozori, da bo delo v odboru obsežno, zato je prav, da se to delo primerno finančno ovrednoti. Sledila je kratka razprava. Prisotni so se strinjali z predlaganim predlogom, vendar so predlagali, da se predhodno pripravi predvidena finančna konstrukcija zbornika. Predsednik MNZ Ljubljana mag. Gvido Mravljak je dal omenjeni predlog na glasovanje, kjer so prisotni člani IO sprejeli naslednja sklepa.

**SKLEP:** IO MNZL je ustanovil Odbor za pripravo obeležitve 100 obletnice MNZL. Predlagatelju pobude Leonu Lobe se naloži, da korespondenčno posreduje vsem članom IO predvideno finančno konstrukcijo zbornika, katero bo IO na svoji naslednji (po potrebi tudi korespondenčno) seji obravnaval in posledično potrdil.

**SKLEP:** IO MNZL je za predsednika odbora imenuje Leona Lobeta, za člane odbora pa Jožeta Goršeta, Dragico Istenič, Sandija Kranjca, Rafaela Korena, Toneta Završana, mag. Gvida Mravljaka, predstavnika sodniške organizacije, predstavnika trenerske organizacije.

**VETERANSKI NOGOMET – PREDLOG ZA REGISTRACIJO IGRALCEV V URADNE EVIDENCE**

Glavna ideja NZS je, da se nogometašev vseh vrst evidentira v sistem, kar bi jim prišlo prav pri oddaji poročil na UEFO. Namreč NZS prejema sredstva za vse projekte, ki jih izjava. MNZL za veteranski nogomet dodeljuje 1.000,00 EUR.

Vodja tekmovanja je dobil informacijo, da obstajata dve veteranski ligi in da letošnje veteransko tekmovanje ene lige vodi NK Ihan in druge lige NK Kočevje. Predhodno je opravil pogovor z njimi. V vsaki ligi naj bi bilo cca 10 ekip. Cilj je povabiti ekipe v vodenje obeh lig v sistemu REGISTA in registrirati igralce, zaenkrat brez obveznosti plačila članarine. Vsaki ekipi bi lahko podelili tekmovalno žogo in na koncu prvenstva podelili pokale MNZL.

Sestanek s predstavnikoma obeh lig je dogovorjen, na katerem bosta kot predstavnika MNZ Ljubljana prisotna Mravljak Gvido in Kranjec Sandi.

**SKLEP:** Člani IO MNZ Ljubljana so potrdili seznanitev s predlogom in da se za vodenje dveh veteranskih lig nabavijo tekmovalne žoge ter se jih podeli vsaki ekipi eno. Poleg tega se nabavi pokale in se jih podeli najboljšim ekipam lige ter najboljšim strelcem.

**DOLOČITEV NADOMESTILA ZA MOREBITNE POTNE STROŠKE VODJI TEKMOVANJA IN DISCIPLINSKEGA SODNIKA ZA VODENJE 2. SKL/SML.**

MNZ Ljubljana je prevzelo vodenje 2. SMK/SKL Zahod, ki se je pričelo 1. 7. 2018. Poverjeno tekmovanje bomo izvajali 2 sezoni in sicer sezono 2018/2019 ter 2019/2020. Vodja tekmovanja omenjene lige je Kranjec Sandi, disciplinski sodnik Faflek Ludvik

Za potrebe vodenja 2. SML/SKL Zahod je izvršni odbor sprejel sklepa:

**SKLEP:** Člani IO MNZ Ljubljana so sprejeli sklep, da se Vodji tekmovanja Kranjec Sandiju za izvajanje nalog vodenja 2. SML/SKL Zahod povrnejo morebitni potni stroški, ki ne smejo preseči 540 km mesec (za 10 mesecev v času trajanja ligaškega tekmovanja), v tekmovalnem letu 2018/2019.

**SKLEP:** Člani IO MNZ Ljubljana so sprejeli sklep, da se disciplinskemu sodniku Faflek Ludviku odobri povračilo potnih stroškov za vsak prihod na sejo disciplinskega sodnika v pisarno MNZ Ljubljana.

**RAZREŠITEV IN IMENOVANJE NOVEGA PREDSEDNIKA MLADINSKE KOMISIJE**

Predsednik je članom pojasnil, da je prejel odstop predsednika Mladinske komisije Dejana Dončiča, ker je kot trener prevzel člansko ekipo ND Triglav. Predsednik je podal tudi predlog glede imenovanja novega predsednika Mladinske komisije MNZ Ljubljana in sicer Jakopič Matjaža. Z njim je že opravil pogovore in načeloma se z imenovanjem strinja. V kolikor se ga danes potrdi, bo v pisarno MNZ Ljubljana dostavil izjavo o strinjanju.

**SKLEP:** Člani izvršnega odbora MNZ Ljubljana so potrdili odstop predsednika Mladinske komisije Dejana Dončiča.

**SKLEP:** Člani izvršnega odbora MNZ Ljubljana so potrdili predlog, da novi predsednik Mladinske komisije MNZ Ljubljana postane Jakopič Matjaž.

**OPROSTITEV PLAČIL KOTIZACIJ VODENJA TEKMOVANJ MNZ LJUBLJANA ZA JESENSKI DEL 2018/19**

Predsednik je članom pojasnil, da je MNZ Ljubljana v tem letu pridobila kar nekaj sredstev iz naslova sponzorstev. Zato predlagal, da se iz tega razloga, klubom oprosti plačilo za jesenski del kotizacij za vodenje tekmovanj MNZ Ljubljana.

**SKLEP:** Člani IO MNZ Ljubljana so sprejeli sklep, da se klubom oprosti plačilo kotizacij vodenja tekmovanj MNZ Ljubljana za jesenski del 2018/19.

**POROČILO Z UDELEŽBE NA TURNIRJU 4. GLAVNIH MEST V BERLINU, V ČASU OD 21. – 24. 6. 2018 IN Z UDELEŽBE NA TURNIRJU DANUBE MORAVIA CUP V BRATISLAVI 10. – 12. 9. 2018 TER DOLOČITEV DENARNE NAGRADE SELEKTORJEMA ZA VODENJE REPREZENTANC MNZ LJUBLJANA**

TURNIR 4. GLAVNIH MEST V BERLINU, V ČASU OD 21. – 24. 6. 2018

Reprezentanca je osvojila 3. mesto. Bistvo je da se naša reprezentanca lahko kosa z reprezentancami, ki prihajajo iz milijonskih mest. Pomembne so izkušnje, druženje in ugotovitev, da lahko igramo z reprezentancami velemest z več milijoni prebivalcev.

TURNIRJU DANUBE MORAVIA CUP V BRATISLAVI 10. – 12. 9. 2018

Prejeli smo pozno povabilo Bratislave v sredini meseca avgusta, zato se je odločitev o sodelovanju in sestavi delegacije sprejemala na 5. Seji Odbora za nujne zadeve, dne 5.9.2018. Naša reprezentanca je zasedla 2. Mesto med 6 ekipami. V finalu smo zgubili z reprezentanco MNZ Beograda. Tudi tokrat smo dokazali, da se lahko kosamo z močnimi ekipami. V tistih dneh je bil s strani NZS organiziran reprezentančni trening in je kar nekaj naših najboljših fantov ostalo doma.

Predsednik je naredil popis reprezentančnih obveznosti, vseh turnirjev in treningov, ki jih vodita Vodji Grassroots Kreft Boštjan in Starič Žiga. S pogodbo naj bi bila vezana zgolj za projekt Nogomet za vse, vendar za 350 eur bruto na mesec vodita tudi RIN, reprezentanco MNZ Ljubljana, člansko amatersko reprezentanco MNZ Ljubljana in Regijske centre. To je veliko dela in odgovornosti. Zato je predsednik predlagal, da za delo z reprezentancami MNZL v letu 2018 vsak prejmeta dodatno denarno nagrado v višini 500 eur bruto.

**SKLEP:** Člani IO MNZ Ljubljana so sprejeli sklep, da za delo z reprezentancami MNZL v letu 2018 Kreft Boštjan in Starič Žiga prejmeta denarno nagrado v višini 500 eur bruto, vsak.

**AKTUALNE ZADEVE MNZL, POROČILO VODJE TEKMOVANJA IN NAČIN DELA V NAPREJ**

- prošnja NK Dol in NK Črnuče za sofinanciranje investicije v športne objekte;

NK Dol je na MNZ Ljubljana posredoval prošnjo za sofinanciranje namakalnega sistema, ND Črnuče za igrišče. Predsednik je pojasnil, da je z njimi že opravili razgovore in jim razložil, da tovrstnih sredstev v proračunu nimamo predvidenih in jih nismo nikoli imeli. S tem so se vsi navzoči strinjali.

**-** prošnja NK Litija za poračun plačanih članarin z dejanskim stanjem števila članov;

Pisarna MNZ Ljubljana pred izdajo računov za članarino na klube po mailu iz uradnih evidenc Regista pošlje sezname registriranih igralcev z namenom, da nam klubi v določenem roku posredujejo dejansko stanje aktivnih članov, ki jih nato dobijo obračunane. NK Litija se kljub večkratnem pozivu, da to storijo preden jim obračunamo članarino za vse igralce, ni odzvala. Pisarna jim je zato poslala račun za članarino za vse igralce iz uradnih evidenc. Klub računa ni zavrnil. Nato pa smo konec junija na mail od NK Litija prejeli prošnjo za poračun plačanih članarin z dejanskim stanjem števila članov NK Litija.

Predsednik je pojasnil, da je bila do sedaj sankcija za neodzivnost s strani kluba, da MNZL izda račun za vse igralce, ki jih ima v svojih uradnih evidencah MNZL. V razpravi, ki je sledila je prevladalo stališče, da se prošnja NK Litija zavrne.

Predsednik je predlagal je, da se v izogib nejasnostim v prihodnje sprejme sklep IO MNZL, da za neodzivnost kluba sledi sankcija v obliki izstavitve računa z uradnih evidenc MNZL. O tem sklepu se seznani vse članice MNZL.

**SKLEP:** Člani IO MNZ Ljubljana so sprejeli sklep, da se zavrne prošnja NK Litija za dobropis preveč plačanih članarin. V postopku določanja višine članarine, klubi prečistijo sezname igralcev, ki jim jih posreduje pisarna MNZL po elektronski pošti iz svoje uradne evidence in v postavljenem roku odgovorijo v pisarno MNZL ažurno stanje svojih članov. Za klub, ki ne bo odgovoril v treh delovnih dnevih od ponovnega poziva pisarne MNZL po elektronski pošti, je dolžan poravnati celotno članarino s seznama, ki ga ima v svojih uradnih evidencah pisarna MNZL.

- seznanitev z vlogo za članstvo v MNZ Ljubljana od DNK Trbovlje;

Pisarna MNZ Ljubljana je prejela vlogo za članstvo v MNZ Ljubljana od Dekliškega nogometnega kluba Trbovlje. Glede na to, da imamo naslednjo redno skupščino šele v naslednjem letu ima izvršni odbor še čas za proučitev vloge.

- Futsal pokal MNZ Ljubljana;

Predsednik ŠD Extrem Zidar Jože je povedal, da bo pokal 14. 10. v Sodražici, nastopalo bo 6 ekip, prvi dve se uvrstita v Futsal pokal NZS.

Za nabavo pokalov in sodniških stroškov finančno posrbi MNZ Ljubljana.

- Nabava reklamnega materiala

Glede na vse večje število mednarodnih tekem reprezentanc MNZ L je potrebno nabaviti zadostne količine reklamnega in promocijskega materiala z logotipom MNZL.